Kleuterskole-saak uitgestel - Solidariteit WêreldSolidariteit Wêreld
Tuis › Mediaverklarings › Kleuterskole-saak uitgestel
Solidariteit se Beroepsgilde vir Maatskaplike Werkers en die Solidariteit Skoleondersteuningsentrum (SOS) se saak teen die departement van maatskaplike ontwikkeling oor die heropening van kleuterskole wat vandag sou plaasvind, is tot Dinsdag 30 Junie uitgestel. Die beroepsgilde en die SOS het hulself tot die hof gewend oor die onduidelikheid wat tans deur die departement veroorsaak word omdat dié departement geen datums vir die heropening van privaat kleuterskole en dagsorgsentrums wil bekendmaak nie.
Op 4 Junie het die beroepsgilde en die SOS ʼn dringende skrywe aan die minister van maatskaplike ontwikkeling gerig om dié onsekerheid op te klaar. Datums vir die heropening van departementele kleuterskole is reeds deur die departement van onderwys bekend gemaak, maar privaat kleuterskole en dagsorgsentrums is nie daarby ingesluit nie. Nadat geen reaksie van die minister ontvang is nie, is daar voortgegaan met ʼn dringende hofaansoek.
Die departement het intussen op 22 Junie ʼn skrywe aan kleuterskool- en dagsorgsentrumeienaars gerig waarin aangedui word dat hulle mag terugkeer werk toe, maar geen datum is vir die terugkeer van die kinders verstrek nie.
“Talle kinders in departementele kleuterskole keer eersdaags terug skool toe terwyl duisende ander in privaat kleuterskole deur die staat van hierdie basiese reg ontneem word,” sê Marisa Engelbrecht, sektorhoof by Solidariteit se Beroepsgilde vir Maatskaplike Werkers. “Dit is kommerwekkend, want hierdie doelbewuste verswyging vanaf die departement van maatskaplike ontwikkeling het ’n negatiewe invloed op kinders se skolastiese vordering en sal ernstige agterstande veroorsaak. Verder is ouers bekommerd omdat hulle geen ander heenkome vir hulle kinders het nie terwyl hulle self moet terugkeer werk toe. Daar is ook baie kinders wat nou meer blootgestel word aan geweld by die huis en vir party kinders was ’n maaltyd by die skool die enigste maaltyd van die dag.”
Die regter het beveel dat die saak moet oorstaan sodat ander relevante uitsprake i.v.m. die heropening van skole tydens die Covid-19-pandemie in ag geneem kan word.
“Hierdie tipe optrede deur die departement skep verwarring en onsekerheid,” sê Anton van der Bijl, hoof van arbeidsregsdienste by Solidariteit. “Die departement van maatskaplike ontwikkeling het in hierdie saak ’n uitstekende kans gehad om hulle diskriminerende en irrasionele optrede te verduidelik. Soos altyd, skitter die staat egter weer in sy afwesigheid en onbevoegdheid wat ongelukkig tot grootskaalse werksverlies en armoede lei. Ons kán en mág nie hierdie laakbare optrede sondermeer aanvaar nie, en sal aanhou veg vir geregtigheid. Een positiewe uit hierdie saak is dat daar ’n grootskaalse ontnugtering plaasgevind het wat wys dat ons nie op die staat kan steun vir hulp nie, maar dat ons ’n selfstandige gemeenskap moet wees wat mekaar ondersteun en help.”